# **ДОГОВОРза участие в пазара на балансираща енергия**

№ ………………… /

Днес, ………………., в гр. София, между:

**………………….………………..,** с ЕИК [……………………] в Търговския регистър при Агенция по вписванията, със седалище и адрес на управление [……………….……………….……………….…], разплащателна сметка: Банка, IBAN [……………….…………………], BIC […………………], представлявано от […………………], наричано по-нататък **ДОСТАВЧИК,**

и

**„ЕЛЕКТРОЕНЕРГИЕН СИСТЕМЕН ОПЕРАТОР“ ЕАД**, с ЕИК 175201304 в Търговския регистър при Агенция по вписванията, със седалище и адрес на управление 1618, гр. София, бул. Цар Борис III“ № 201, Столична община - район Витоша, представлявано от Ангелин Цачев - Изпълнителен директор, наричано по-нататък **ОПЕРАТОР**.

**ДОСТАВЧИКЪТ** и **ОПЕРАТОРЪТ**, наричани поотделно „Страна” и заедно „Страните”,

на основание чл. 17, ал. 2 от Правилата за търговия с електрическа енергия, наричани по-нататък Правилата, се сключи настоящият Договор за следното:

**Раздел I**

## ПРЕДМЕТ НА ДОГОВОРА

Чл. 1

#### Предмет на договора е предоставяне на балансираща енергия на ОПЕРАТОРА от автоматично и ръчно вторично регулиране на честотата и обменните мощности, както и от резерв за заместване.

#### ДОСТАВЧИКЪТ и ОПЕРАТОРЪТ извършват плащания в сроковете и съгласно условията на този договор, по отношение на електрическата енергия, която е продадена/закупена поради участие в автоматично или ръчно вторично регулиране на честотата и обменните мощности или при активиране на мощност от резерв за заместване.

## Раздел IIСРОК НА ДОГОВОРА

Чл. 2

### Договорът е със срок на действие до края на календарната година, през която е сключен, и поражда действие от датата на неговото подписване от страните.

Чл. 3

### Договорът автоматично се продължава и за всяка следваща календарна година, в случай че никоя от страните не е поискала писмено неговото прекратяване до 30-ти ноември на съответната календарна година.

## Раздел IIIОПРЕДЕЛЯНЕ НА КОЛИЧЕСТВАТА РЕГУЛИРАЩА (БАЛАНСИРАЩА) ЕНЕРГИЯ

Чл. 4

#### ОПЕРАТОРЪТ провежда тръжни процедури за изготвяне на приоритетни списъци на предложения за електроенергия от автоматично вторично регулиране на честотата и обменни мощности, от ръчно вторично регулиране на честотата и обменни мощности и от резерв за заместване, съгласно ПРАВИЛА за провеждане на тръжни процедури за изготвяне на приоритетни списъци на предложения за електроенергия за регулиране нагоре и надолу от активирани резерви за автоматично вторично регулиране на честотата и обменните мощности, ръчно вторично регулиране на честотата и обменните мощности и активиран резерв за заместване, публикувани на интернет страницата на ОПЕРАТОРА.

#### Количествата на регулираща (балансираща) енергия за регулиране нагоре и надолу от активирани резерви за автоматично вторично регулиране и ръчно вторично регулиране на честотата и обменните мощности, както и от резерв за заместване, се определят съгласно инструкции за създаване на нетни графици за регулиране, публикувани на интернет страницата на ОПЕРАТОРА.

#### Количествата активирана регулираща (балансираща) енергия, която ОПЕРАТОРЪТ ползва в реално време за да балансира производството и потреблението в ЕЕС и обмена със съседни ЕЕС, се определя като график за регулиране от системите за управление на ОПЕРАТОРА.

**Раздел IV**

## ФИНАНСОВИ ЗАДЪЛЖЕНИЯ (ЦЕНИ, ФАКТУРИРАНЕ И ПЛАЩАНИЯ)

Чл. 5

### ОПЕРАТОРЪТ заплаща на ДОСТАВЧИКА на месечна основа, както следва:

#### Енергия за регулиране нагоре от активирани резерви за автоматично вторично регулиране на честотата и обменните мощности по маргинална цена за съответния период на сетълмент (при положителна маргинална цена), в размер, определен от ОПЕРАТОРА съгласно действащите Правила за търговия с електрическа енергия.

#### Енергия за регулиране надолу от активирани резерви за автоматично вторично регулиране на честотата и обменните мощности по маргинална цена за съответния период на сетълмент (при отрицателна маргинална цена), в размер, определен от ОПЕРАТОРА съгласно действащите Правила за търговия с електрическа енергия.

#### Енергия за регулиране нагоре от активирани резерви за ръчно вторично регулиране на честотата и обменните мощности по маргинална цена за съответния период на сетълмент (при положителна маргинална цена), в размер, определен от ОПЕРАТОРА съгласно действащите Правила за търговия с електрическа енергия.

#### Енергия за регулиране надолу от активирани резерви за ръчно вторично регулиране на честотата и обменните мощности по маргинална цена за съответния период на сетълмент (при отрицателна маргинална цена), определена от ОПЕРАТОРА съгласно действащите Правила за търговия с електрическа енергия.

#### Енергия за регулиране нагоре от активирани резерви за заместване по маргинална цена за съответния период на сетълмент (при положителна маргинална цена), в размер, определен от ОПЕРАТОРА съгласно действащите Правила за търговия с електрическа енергия.

#### Енергия за регулиране надолу от активирани резерви за заместване по маргинална цена за съответния период на сетълмент (при отрицателна маргинална цена), в размер, определен от ОПЕРАТОРА съгласно действащите Правила за търговия с електрическа енергия.

Чл. 6

ДОСТАВЧИКЪТ заплаща на ОПЕРАТОРА на месечна основа, както следва:

#### Енергия за регулиране надолу от активирани резерви за автоматично вторично регулиране на честотата и обменните мощности по маргинална цена за съответния период на сетълмент (при положителна маргинална цена), в размер, определен от ОПЕРАТОРА съгласно действащите Правила за търговия с електрическа енергия.

#### Енергия за регулиране нагоре от активирани резерви за автоматично вторично регулиране на честотата и обменните мощности по маргинална цена за съответния период на сетълмент (при отрицателна маргинална цена), в размер, определен от ОПЕРАТОРА съгласно действащите Правила за търговия с електрическа енергия.

#### Енергия за регулиране надолу от активирани резерви за ръчно вторично регулиране на честотата и обменните мощности по маргинална цена за съответния период на сетълмент (при положителна маргинална цена), в размер, определен от ОПЕРАТОРА съгласно действащите Правила за търговия с електрическа енергия.

#### Енергия за регулиране нагоре от активирани резерви за ръчно вторично регулиране на честотата и обменните мощности по маргинална цена за съответния период на сетълмент (при отрицателна маргинална цена), в размер, определен от ОПЕРАТОРА съгласно действащите Правила за търговия с електрическа енергия.

#### Енергия за регулиране надолу от активирани резерви за заместване по маргинална цена за съответния период на сетълмент (при положителна маргинална цена), в размер, определен от ОПЕРАТОРА съгласно действащите Правила за търговия с електрическа енергия.

#### Енергия за регулиране нагоре от активирани резерви за заместване по маргинална цена за съответния период на сетълмент (при отрицателна маргинална цена), в размер, определен от ОПЕРАТОРА съгласно действащите Правила за търговия с електрическа енергия.

**Раздел V**

**УСЛОВИЯ НА ПЛАЩАНЕ**

Чл. 7

#### Страните издават отделни данъчни фактури за дължимите по този Договор суми до 10-то число на месеца, следващ отчетния, и с дата последния ден на календарния месец.

#### Срокът за плащане по издадените фактури е до 20-то число на месеца, следващ отчетния.

Чл. 8

### Всяка от Страните изпраща на насрещната издадените по този договор фактури по факс или по електронна поща в деня на издаването им. Оригиналът на фактурата се изпраща в деня на издаването по куриерска поща, освен в случаите, когато страните са се съгласили да получават електронна фактура.

Чл. 9

### Ако в срок от 10 дни след получаване на фактура тя не бъде оспорена в писмен вид, същата се счита за валидна и окончателна за страните.

Чл. 10

### При наличие на спор по издадена фактура, страните изпълняват задълженията по заплащането съгласно ал. 3.

###  При разрешаване на спора в срока за плащане по фактурите, страните заплащат реално дължимите суми, като разликите се уреждат чрез данъчно дебитно/кредитно известие.

### В случай че спорът не е разрешен в срока за плащане по издадените фактури, страните заплащат дължимите суми, съгласно издадените фактури в указания в чл. 7, ал. 2 срок. При разрешаване на спора, разликите се уреждат чрез данъчно дебитно/кредитно известие.

### Задълженията по издадените дебитни/кредитни известия се заплащат в срок от 5 (пет) работни дни от получаването им.

Чл. 11

### Страните са в закъснение, ако горните плащания не бъдат извършени в указания в чл. 7, ал. 2 падеж.

Чл. 12

### В случай на закъснение, неизправната страна дължи неустойка за забава в размер на законната лихва за времето от деня следващ датата на падежа по фактурата до деня на постъпване на сумата по сметка на другата страна включително.

Чл. 13

### Плащанията се извършват в националната валута на Република България чрез директен банков превод с платежно нареждане.

Чл. 14

### Когато страните имат насрещно дължими и платими задължения за някакви суми, независимо от основанието за тях, може да се направи прихващане до размера на по-малката сума.

Чл. 15

#### Цените в членовете на настоящия договор не включват ДДС.

**Раздел VI**

**НЕПРЕОДОЛИМА СИЛА**

Чл. 16

#### Всяка страна се освобождава от отговорност за частично или пълно неизпълнение на задълженията си по настоящия договор, ако и доколкото тази страна не е в състояние да изпълнява своите задължения или тази страна не може да упражнява правата си по договора поради непреодолима сила.

#### Никое от следните събития няма да представлява непреодолима сила по този договор:

1. неизвършване или невъзможност за извършване на плащане по договора;

2. закъсняло пристигане на гориво или оборудване и машини за централата или преносните съоръжения;

3. повреда или обичайно износване на материали, оборудване, машини или части от централата или преносните съоръжения;

4. преобразуване на юридическо лице страна по този договор;

5. при разпореждане на компетентен орган по смисъла на чл.10, ал.1 от Закона за опазване на околната среда;

6. неспазване и/или нарушаване на нормативните изисквания за упражняване на дейността по производство на електрическа енергия.

#### Страната, която не може да изпълни задълженията си поради непреодолима сила, е длъжна да уведоми писмено другата страна за момента на настъпването ѝ, в какво се състои непреодолимата сила и края на събитието или обстоятелството във възможно най-кратък срок, но при всички случаи не по-късно от 48 часа след като е разбрала за непреодолимата сила. Никоя от страните няма право да предяви освобождаване от изпълнение на задълженията по този договор поради непреодолима сила през периода от време между датата, на която известието е трябвало надлежно да бъде направено съгласно този член, и датата, на която известието е получено действително от не деклариращата страна.

#### По време на непреодолимата сила всяка страна покрива разходите си, направени в резултат на събитието. Страната, позоваваща се на непреодолима сила, не се освобождава от своите задължения по договора, ако тази страна е била в закъснение към момента на настъпване на непреодолимата сила.

#### Страните трябва да действат с грижата на добрия търговец, за да намалят последствията от настъпилата непреодолима сила, и да проведат консултации за разработване и изпълнение на план за отстраняване на последиците, с цел свеждане до минимум на загубите на всяка от страните.

#### Дадено събитие не може да се квалифицира като непреодолима сила, ако:

1. ефектът от това събитие е могъл да се избегне при добросъвестно изпълнение на задълженията по този договор;

2. ефектът от това събитие е могъл да бъде избегнат или намален с полагането на грижата на добрия търговец.

**Раздел VII**

**КОНФИДЕНЦИАЛНОСТ**

Чл. 17

### ОПЕРАТОРЪТ и ДОСТАВЧИКЪТ третират като конфиденциална всяка информация, получена при и/или по повод изпълнението на настоящия договор.

Чл. 18

### Никоя от страните по този договор няма право без предварителното писмено съгласие на другата страна да разкрива по какъвто и да е начин и под каквато и да е форма всякаква информация, станала им известна във връзка с изпълнението на договора, на трети лица. Разкриването на информация пред трети лица е допустимо само в необходимата степен за целите на изпълнение на договора и в предвидените от закона случаи.

**Раздел VIII**

**ЗАЩИТА НА ЛИЧНИТЕ ДАННИ**

Чл. 19

### Страните по договора ще обработват личните данни, включени в настоящото Споразумение, съвместно с тези, които биха получили, докато същото е в сила за целите на управлението на тези договорни отношения. Страните гарантират, че субектите на данните са били информирани за обработката на техните данни и за техните права, свързано с обработката на личните им данни. Тези данни ще се съхраняват докато трае правоотношението, след което данните ще бъдат блокирани и запазени само за периода, необходим за упражняването или защитата на евентуални претенции.

**Раздел IX**

**ПРЕКРАТЯВАНЕ**

Чл. 20

Този договор може да бъде прекратен:

#### В случай че някоя от страните не изпълни кое да е свое задължение по този договор, освен когато неизпълнението е несъществено с оглед на материалния интерес на кредитора, с 5-дневно писмено предизвестие с предупреждението, че ако до изтичане на срока изпълнението не е налице, договорът ще се счита за прекратен.

#### В случай, че някоя от страните не изпълни свое задължение за плащане по този договор с 10-дневно писмено предизвестие при условията на предходната алинея.

#### При настъпване на събитие с Непреодолима сила, което продължава повече от 20 (двадесет) дни, с 3-дневно предизвестие от всяка от Страните.

#### В случай на промяна на приложимата нормативна уредба, издаване на административни актове от компетентен орган или при други промени на регулаторната рамка, засягащи отношения, уредени с настоящия договор и при невъзможност на страните да постигнат съгласие за съответно изменение на договора.

#### Всяка от страните има право да прекрати договора с 30-дневно писмено предизвестие.

Чл. 21

#### В случай на прекратяване от една от страните поради неизпълнение на другата Страна, неизправната Страна обезщетява другата за понесени от нея преки вреди поради прекратяването за остатъка от срока на договора.

#### В случай на прекратяване поради Непреодолима сила, никоя от страните не компенсира другата за последствия от подобно прекратяване.

**Раздел X**

**ОТГОВОРНОСТ И ОБЕЗЩЕТЕНИЯ**

Чл. 22

### Никоя от страните не носи отговорност за вреди, понесени от другата страна, които не произтичат от неизпълнение на задължение от страна по този договор.

**Раздел XI**

**РЕШАВАНЕ НА СПОРОВЕ**

Чл. 23

### Всеки спор по прилагането и изпълнението на този договор, неговото нарушаване, прекратяване, действителност или тълкуване, ще се отнася за разрешаване до компетентния съд в гр. София.

**Раздел XII**

**ОБЩИ РАЗПОРЕДБИ**

Чл. 24

### Всяка разпоредба на този договор е отделна от другите и ако една или повече стане или бъде обявена за нищожна, недействителна или незаконна или по някакъв начин не е разрешено да се изпълнява, това няма да засегне валидността и законността на другите и страните ще положат усилия да ги заменят с нова/и разпоредби, която/които да бъдат в съответствие със законите в Република България. Настоящият договор следва да бъде тълкуван съгласно българското материално право.

Чл. 25

#### Освен ако не е разрешено от закона, ДОСТАВЧИКЪТ няма право да бъде заместен по този договор или по някакъв начин да прехвърли част или всички права и/или задължения по него или по друг начин да се освободи от изпълнението му без предварително писмено съгласие от страна на ОПЕРАТОРА.

#### В случай че се наложи преструктуриране на ОПЕРАТОРА в изпълнение на български закон, неговите задълженията ще се изпълняват от дружествата правоприемници.

Чл. 26

### Изменения и приложения на договора може да се правят само под формата на писмени споразумения, подписани от двете страни.

Чл. 27

#### Всяко предложение или съобщение между Страните следва да бъде в писмена форма, предадено лично или по пощата или факс. Съобщение, изпратено по факс се смята за получено, ако регистриращото устройство на факса го удостовери.

#### Оперативните нареждания или автоматичните задания се съобщават съгласно Наредба за дейността на операторите на електроенергийната система и на разпределителните мрежи, както и на оперативния дежурен персонал от електроенергийните обекти и електрическите уредби на потребителите съгласно чл. 115 от ЗЕ.

#### Адресите за кореспонденция на страните са:

**ДОСТАВЧИК: ОПЕРАТОР:**

…….. София 1618,

……… „ЕЛЕКТРОЕНЕРГИЕН СИСТЕМЕН ОПЕРАТОР“ ЕАД

……. бул. „Цар Борис III“ №201,

……. факс: 02/ 96 26 189

факс: ………. Тел.: 02/96 96 802

Тел. :……

В случай на промяна на адреса му, ДОСТАВЧИКЪТ е длъжен да уведоми писмено ОПЕРАТОРА незабавно.

Чл. 28

Настоящият договор се подписа в два еднакви екземпляра, по един за всяка от Страните.

Неразделна част от Договора са:

##### **Приложение № 1 Лица за контакти от страна на ДОСТАВЧИКА**

##### **Приложение № 2 Лица за контакти от страна на ОПЕРАТОРА**

ЗА ОПЕРАТОРА: ЗА ДОСТАВЧИКА :

……………………… ………………………

Изпълнителен Директор Изпълнителен Директор